सूर्य नेपाल च्यालेन्ज आजदेखि
सूर्य नेपाल गल्फ टुर २०१७–१८ को तेस्रो प्रतियोगिता ‘सूर्य नेपाल च्यालेन्ज’ रोयल नेपाल गल्फ क्लब (आरएनजीसी) मा सोमबार सुरु हुँदैछ ।
काठमाडौं — सूर्य नेपाल गल्फ टुर २०१७–१८ को तेस्रो प्रतियोगिता ‘सूर्य नेपाल च्यालेन्ज’ रोयल नेपाल गल्फ क्लब (आरएनजीसी) मा सोमबार सुरु हुँदैछ ।बृहत्तर होलको प्रतियोगितामा ३० व्यावसायिक गल्फरसँगै उत्कृष्ट १० एमेच्योर खेलाडीले प्रतिस्पर्धा गर्नेछन् । चारदिने प्रतियोगितामा ३६ होलको खेलपछि शीर्ष २१ प्रो ‘कट’ बनाएर फाइनल चरणमा प्रवेश गर्नेछन् । उनीहरूसँगै शीर्ष ६ एमेच्योर गल्फरले पनि प्रतिस्पर्धा गर्ने अवसर पाउनेछन् ।कुल चार लाख २० हजार रुपैयाँ पुरस्कारको प्रतियोगितामा रोमाञ्चक प्रतिस्पर्धा हुने अनुमान गरिएको छ । सर्वाधिक सफल नेपाली प्रो शिवराम श्रेष्ठलाई यसपालि पनि उपाधिको मुख्य दाबेदार मानिएको छ । उनले सिजनको पहिलो प्रतियोगिता घनश्याम थापा गोल्डेन जुब्ली गल्फको उपाधि आरएनजीसीमै जितेका थिए । उनले सिजनको तेस्रो प्रतियोगिता सेन्ट्रल ओपनको ट्रफी गोकर्ण गल्फ क्लबमा कब्जा गरेका थिए । व्यावसायिक गल्फ करिअरमा ३८ उपाधि जितेका उनी सूर्य नेपाल च्यालेन्जका डिफेन्डिङ च्याम्पियन पनि हु्न् । शिवरामलाई उपाधि होडमा सञ्जय लामा, भुवन नगरकोटी, रवि खड्का, राम थापाले कडा चुनौती दिन सक्छन् । भेट्रान प्रो दीपक थापामगरको चुनौती पनि कमजोर नहुन सक्छ ।नेपाल प्रोफेसनल गल्फर्स एसोसिएसन (एनपीजीए) ले सञ्चालन गर्ने प्रतियोगिता सूर्य नेपाल च्यालेन्जको विजेताले ८० हजार रुपैयाँ पाउनेछन् । उपविजेताले ५० हजार हात पार्नेछ भने तेस्रो हुनेले ३५ हजार प्राप्त गर्नेछ । 